**Misterul absolut**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Misterul absolut

...

Pune-ți pe ochi obloane și dopuri în urechi,

Să nu vezi și să n-auzi al vieții tale chin,

Toarnă-ți o carafă din vinul cel mai vechi,

Că tot misterul vieții îl vei găsi în vin!

...

În fața vieții tale, de vezi numai pustiu,

Nu plânge azi că mâine, va fi poate mai rău

Dar poți stinge pârjolul sufletului tău,

Cu taina ce se-ascunde în vinul rubiniu!

...

Lasă lumea-n pace, nu tu răspunzi de ea,

A duce grija lumii, e-o zbatere-n zadar,

În fața vieții tale se-nșiră soarta ta,

Mai bine ia ulciorul și toarnă-ți în pahar!

...

Nu te-ngriji de mâine, că mâine nu există,

Destule griji ai astăzi și ziua n-a trecut,

Dacă așa ți-e scris să duci o viață tristă,

Bea vin că-n vin se află misterul absolut!